Departament d'Acció Exterior, Relacions Institucionals i Transparència
D'acord amb el Decret 83/2019, de 24 d'abril, de reestructuració del Departament d'Acció Exterior, Relacions Institucionals i Transparència, correspon a aquest departament, entre d'altres, la funció d'implementar, avaluar i difondre nous canals i instruments per fomentar i afavorir la participació ciutadana, així com promoure programes de suport a les iniciatives socials per a la millora de la qualitat democràtica.
Amb aquest premi, el Departament d'Acció Exterior, Relacions Institucionals i Transparència vol reconèixer la tasca de les comunitats educatives a l'hora de promoure i facilitar la participació i la cultura democràtica als centres d'educació com a motor per a la transformació social.
Es vol premiar aquelles experiències que han creat espais i dinàmiques de participació incidint en valors i pràctiques democràtiques entre els membres de la comunitat educativa: alumnat, famílies, personal docent i personal no docent.
Així mateix, es vol posar en valor aquells projectes on es potenciï la col·laboració amb els diferents agents educatius de la zona per oferir, de forma coordinada, actuacions educatives i participatives que abastin els diferents àmbits de vida dels infants i els joves, més enllà del mateix centre.
Amb la finalitat de facilitar a les escoles que puguin preveure en la seva planificació noves experiències que fomentin la participació ciutadana i la pràctica o l'aprenentatge de valors democràtics a l'escola i el seu entorn i que, a més, disposin de temps suficient per dur a terme aquestes experiències, es preveu que les convocatòries del Premi tinguin caràcter anual, d'acord amb la disponibilitat pressupostària.
Per això, d'acord amb les previsions del capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable, i en exercici de les facultats que m'atribueix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores del Premi Participa a l'Escola, que consten en l'annex d'aquesta ordre.
Aquesta ordre deroga l'Ordre EXI/158/2016, de 15 de juny, per la qual s'aproven les bases reguladores generals del Premi Participa a l'Escola.
Aquesta ordre entrarà en vigor l'endemà de la publicació en el Diari Oficial de la Generalitat de Catalunya.
Conseller d'Acció Exterior, Relacions Institucionals i Transparència
1.1 L'objecte d'aquestes bases és regular els aspectes generals i específics del Premi Participa a l'Escola.
1.2 El premi regulat en aquest annex consisteix a premiar les experiències de participació o de foment dels valors democràtics al centres educatius de primària i secundària de Catalunya dutes a terme durant el curs acadèmic corresponent a l'any de la convocatòria.
1.3 El Premi té dues modalitats:
a) Experiències de participació en centres educatius de primària i secundària ubicats en municipis de fins a 20.000 habitants.
b) Experiències de participació en centres educatius de primària i secundària ubicats en municipis de més de 20.000 habitants.
2.1 Els destinataris del Premi Participa a l'Escola són els centres educatius de primària i secundària ubicats en territori català que hagin dut a terme una experiència de participació o de foment dels valors democràtics a l'escola durant el curs acadèmic de la convocatòria.
2.2 En el cas que l'experiència presentada hagi estat desenvolupada per més d'un centre educatiu, la modalitat del Premi serà la corresponent al centre ubicat en el territori amb més habitants, i el destinatari serà el centre signant de la sol·licitud, amb independència i sens perjudici dels acords previs que els centres educatius implicats hagin pogut adoptar.
3.1 Per poder optar al Premi, els centres educatius sol·licitants han de complir els requisits i les condicions generals establertes a l'article 13 de la Llei 38/2003, de 17 de novembre, general de subvencions, i en concret:
a) Presentar declaració sobre si s'han demanat i/o s'han obtingut altres subvencions públiques o privades per a la mateixa activitat.
En cas que sigui així, fer constar la relació detallada amb l'entitat concedent i la quantitat sol·licitada i/o obtinguda.
b) En el cas que la realització de l'activitat objecte del Premi utilitzi qualsevol element susceptible de generar drets d'autor, complir la normativa sobre propietat intel·lectual.
c) No haver estat sancionats per resolució administrativa ferma o condemnats per sentència judicial ferma per haver exercit o tolerat pràctiques laborals considerades discriminatòries per raó de sexe o de gènere.
d) En el cas de centres educatius amb 50 o més treballadors, complir amb la quota legal de reserva de llocs de treball en la plantilla del centre prevista a l'article 42.1 del text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny.
e) En el cas de centres educatius amb plantilla igual o superior a 25 persones, disposar dels mitjans per prevenir i detectar casos d'assetjament sexual i d'assetjament per raó de sexe, i per intervenir-hi als seus centres de treball, d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
f) En el cas de centres educatius que disposin de les característiques establertes a l'article 36 de la Llei 17/2015, de 21 de juliol, d'igualtat efectiva de dones i homes, i l'article 45 i la disposició transitòria 12 de la Llei orgànica 3/2007, de 22 de març, per a la igualtat efectiva entre homes i dones, disposar d'un pla d'igualtat, registrat al Registre públic de plans d'igualtat de la Generalitat de Catalunya.
Els centres no obligats a disposar de pla d'igualtat han de disposar de mesures adreçades a evitar qualsevol tipus de discriminació laboral entre homes i dones.
g) En el cas de centres laborals, complir amb la normativa de política lingüística següent:
- Fer constar, almenys en català, els rètols i les informacions de caràcter fix i que continguin text que han de figurar a l'interior dels centres laborals adreçats a les persones que hi treballen, d'acord amb la Llei 1/1998, de 7 de gener, de política lingüística.
- No fer un ús sexista dels llenguatges (escrit i iconogràfic) en la redacció i el desenvolupament dels projectes.
Evitar l'expressió de concepcions sexistes de la realitat i els usos androcèntrics i amb estereotips de gènere.
h) En el cas de fundacions i associacions, tenir adaptats els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior.
i) En el cas de fundacions, complir amb el deure de presentar els comptes anuals davant del Protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
3.2 L'obtenció del Premi Participa a l'Escola és compatible amb l'obtenció d'altres premis, subvencions o ajuts atorgats per qualsevol entitat pública o privada.
4.1 El Premi consisteix en un diploma de reconeixement per la tasca realitzada i la dotació econòmica que es determinarà en cada convocatòria d'acord amb la disponibilitat pressupostària, per a cada una de les modalitats establertes en l'apartat 1.3 d'aquestes bases.
4.2 L'import dels premis no pot ser en cap cas una quantitat que, aïlladament o en concurrència amb altres subvencions, ajuts, ingressos o recursos, destinats a la mateixa finalitat, superi el cost total de les activitats premiades.
4.3 La quantia total dels premis podria disminuir o reduir-se a zero, abans que no es dicti la resolució definitiva, com a conseqüència de les restriccions que es derivin del compliment dels objectius d'estabilitat pressupostària i sostenibilitat financera.
5.1 Les sol·licitud per demanar aquest premi es formalitzaran en imprès normalitzat que es podrà descarregar des de la Seu electrònica [URL] en el canal que correspongui, mitjançant els formularis normalitzats que es faciliten a través de la pàgina web Tràmits gencat [URL], al qual cal adjuntar la documentació establerta a la base 9.1.
5.2 Les sol·licituds han de ser aprovades i formalitzades per l'òrgan competent segons les normes de funcionament intern del centre educatiu.
6.1 La presentació de sol·licituds s'efectuarà i es trametrà pels mitjans telemàtics de Tràmits gencat [URL] mitjançant la Seu electrònica [URL].
6.2 Les sol·licituds realitzades per mitjans telemàtics es consideren presentades davant l'Administració quan s'enregistrin en el Registre telemàtic corporatiu de la Generalitat de Catalunya (S ) i quedi constància a l'assentament d'entrada de les dades següents:
número de registre d'entrada, data i hora de presentació, tipus de document i assumpte, identificació de l'entitat sol·licitant i identificació de l'òrgan al qual s'adreça la sol·licitud.
Identificació de la persona sol·licitant
La identificació i la signatura de la persona representant del centre educatiu sol·licitant es farà mitjançant la utilització dels sistemes d'identificació i de signatura electrònica admesos per la Seu electrònica de la Generalitat, d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds per mitjans telemàtics es podran identificar i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
8.1 La presentació de sol·licituds a través dels mitjans telemàtics establerts a la base 6 d'aquest annex es pot fer tots els dies de l'any durant les 24 hores del dia, en els termes de la convocatòria corresponent.
8.2 A efectes de còmput de terminis, la recepció pel Registre telemàtic corporatiu de la Generalitat de Catalunya (S ) un dia inhàbil s'entén efectuada el primer dia hàbil següent.
8.3 En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària ha de visualitzar un missatge en què es comuniqui aquesta circumstància, s'indiquin els registres presencials on es pot presentar la documentació alternativament i s'informi dels efectes d'aquesta interrupció del funcionament en el còmput dels terminis.
No obstant això, quan no hagi estat tècnicament possible que la persona usuària visualitzi el missatge esmentat i, al mateix temps, el tràmit que vol fer s'ha de cursar obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius.
9.1 A les sol·licituds, s'hi ha d'adjuntar la documentació que es detalla a continuació:
a) Memòria de l'experiència desenvolupada segons el model normalitzat que figura a Tràmits gencat [URL], mitjançant la qual es considera acreditada l'obligació de realitzar l'activitat que fonamenta la concessió del Premi.
Les memòries presentades han d'estar escrites almenys en català.
En cas de ser obres audiovisuals en suport digital, es presentaran pels mitjans que s'estableixin en la resolució de convocatòria corresponent.
9.2 Les declaracions responsables següents, que figuren al formulari de sol·licitud:
a) Declaració responsable del compliment dels requisits i les condicions generals establerts a l'article 13 de la Llei 38/2003, de 17 de novembre, general de subvencions.
b) Declaració responsable sobre si s'han demanat i/o s'han obtingut altres subvencions i ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
c) Si l'activitat objecte del Premi comporta l'ús d'elements susceptibles de generar drets d'autor, declaració responsable sobre el compliment de la normativa sobre propietat intel·lectual.
d) Declaració responsable de no haver estat sancionats per resolució administrativa ferma o condemnats per sentència judicial ferma per haver exercit o tolerat pràctiques laborals considerades discriminatòries per raó de sexe o de gènere.
e) Declaració responsable sobre el compliment de la quota de reserva de llocs de treball per a persones amb discapacitat.
f) En el supòsit que l'empresa tingui una plantilla igual o superior a vint-i-cinc persones, declaració responsable segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
g) Declaració responsable d'erradicació de la violència masclista, de conformitat amb el que disposa l'article 29 de la Llei 5/2008, del 24 d'abril, del dret de les dones a erradicar la violència masclista.
h) Declaració responsable de disposar d'un pla d'igualtat, registrat al Registre públic de plans d'igualtat de la Generalitat de Catalunya, o de disposar de mesures adreçades a evitar qualsevol tipus de discriminació laboral entre homes i dones.
i) Declaració responsable sobre el compliment de la normativa en matèria de política lingüística.
j) En el cas de fundacions i associacions, declaració responsable d'haver adaptat els estatuts segons la normativa vigent.
k) En el cas de fundacions, declaració responsable d'haver complert el deure de presentar els comptes anuals davant del Protectorat.
l) Declaració responsable de trobar-se al corrent de les obligacions tributàries amb l'Estat, amb la Generalitat de Catalunya i de les obligacions davant la Seguretat Social.
m) En el cas d'entitats sense ànim de lucre, declaració responsable de trobar-se inscrita en el registre corresponent.
n) Declaració responsable de complir les altres obligacions que preveuen aquestes bases i la normativa general de subvencions en cas de ser beneficiària del Premi.
o) Declaració responsable de complir els principis ètics recollits en els codis ètics del sector educatiu.
9.3 El formulari de sol·licitud incorpora una autorització expressa a la sub-direcció general competent en matèria de participació ciutadana perquè pugui fer les consultes necessàries per tal de verificar les dades d'identitat dels sol·licitants, així com per acreditar que els sol·licitants estan al corrent de les obligacions tributàries i amb la Seguretat Social.
Si la persona sol·licitant denega expressament l'autorització al departament competent en matèria de participació, mitjançant l'imprès de la sol·licitud, caldrà que aporti el certificat o els certificats corresponents.
9.4 La signatura i presentació de les sol·licituds comporta, per part dels centres educatius sol·licitants, l'acceptació plena de les bases reguladores i porta implícita l'autorització a l'òrgan competent per a la tramitació i la gestió de les sol·licituds per poder comprovar, d'ofici, totes les dades que s'hi contenen.
9.5 La inexactitud, falsedat o omissió de caràcter essencial en qualsevol dada o document que acompanyi la sol·licitud deixen sense efecte aquest tràmit, des del moment en què es coneguin i amb l'audiència prèvia a la persona interessada, i, en conseqüència, comporten la inadmissió de la sol·licitud, sens perjudici que puguin ser causa de revocació del Premi si es coneixen després de concedir-lo.
9.6 L'òrgan competent per a la tramitació i la gestió de les sol·licituds pot demanar tota la informació complementària que consideri necessària per avaluar les sol·licituds.
10.1 En cas que la sol·licitud presenti defectes esmenables o manqui documentació preceptiva o la documentació presentada sigui inexacta o defectuosa, l'òrgan competent per a la tramitació i la gestió de les sol·licituds requerirà als centres educatius sol·licitants que esmenin les sol·licituds en el termini màxim de 10 dies hàbils a comptar des de l'endemà de la publicació del requeriment corresponent al Tauler electrònic de l'Administració de la Generalitat de Catalunya, accessible des de la Seu electrònica [URL].
10.2 En cap cas no es considera esmenable la manca de presentació de la memòria del projecte.
11.1 Els criteris de valoració per avaluar les experiències i la seva puntuació màxima són els següents:
a) Apoderament de l'alumnat: es valora que l'experiència neixi a iniciativa de l'alumnat o que hi tinguin un rol protagonista i actiu, així com que respongui a les seves formes d'organitzar-se i de relacionar-se. (fins a 20 punts)
b) Impacte i transformació de l'entorn: es valora que l'experiència prevegi objectius de millora de la participació i la cohesió a l'escola i a la comunitat, especialment si incorpora altres agents educadors de la zona educativa del centre. (fins a 20 punts)
c) Sostenibilitat: el projecte ha d'haver utilitzat recursos i oportunitats de manera responsable en la perspectiva d'un desenvolupament autosostenible, i la seva continuïtat ha d'estar garantida més enllà de canvis conjunturals. (fins a 20 punts)
d) Inclusió i diversitat: es valora la implicació en l'experiència dels col·lectius amb menys tendència a la participació, així com de diferents perfils i col·lectius vinculats a la realitat del centre. (fins a 15 punts).
e) Xarxa d'actors i corresponsabilitat: es valora que en l'experiència hi hagin participat els agents (interns o externs al centre) més adients per assolir els objectius fixats, i que cadascun s'hagi corresponsabilitzat del projecte. (fins a 15 punts)
f) Avaluació: es valorarà que l'experiència prevegi mecanismes d'avaluació i millora, i especialment la presència d'indicadors i sistemes d'avaluació que permetin realitzar una valoració de l'impacte de gènere de l'experiència. (fins a 10 punts)
g) Impacte de gènere: es valora que l'experiència inclogui mesures per a la participació activa de les dones en els àmbits, pràctiques, entorns i activitats on estan tradicionalment més absents. (fins a 10 punts)
En el cas que les memòries corresponents a dos o més centres obtinguin la mateixa puntuació i aquesta sigui la màxima puntuació obtinguda entre les memòries presentades, el criteri de desempat consistirà a valorar aspectes contextuals del centre d'educació i de l'experiència, com ara l'entorn, el suport institucional o el perfil de l'alumnat.
12.1 Actua com a òrgan competent per a la tramitació i la gestió de les sol·licituds del Premi la sub-direcció general competent en matèria de participació ciutadana.
12.2 Per avaluar les sol·licituds presentades es constitueix un jurat format per sis persones, nomenades per la persona titular de la direcció general competent en matèria de participació ciutadana, la composició del qual garantirà la paritat de gènere sempre que sigui possible i d'acord amb el que disposa la Llei 17/2015, de 21 de juliol, d'igualtat efectiva de dones i homes:
a) La persona titular de la sub-direcció general competent en matèria de participació ciutadana, que el presidirà.
b) Una persona al servei del departament competent en matèria d'ensenyament.
c) Dues persones de centres educatius guardonats en convocatòries anteriors.
d) Una persona experta i/o docent amb experiència reconeguda en el camp de la participació infantil i juvenil.
e) Una persona al servei de la direcció general competent en matèria de participació ciutadana, que farà les funcions de secretaria, amb veu i sense vot.
12.3 Un cop avaluades pel jurat les memòries presentades pels centres educatius, l'òrgan competent per a la tramitació i la gestió de les sol·licituds formula la proposta de resolució de concessió del Premi, d'acord amb l'informe del jurat, i l'eleva a l'òrgan resolutori.
Quan l'òrgan que fa la proposta no segueixi l'informe esmentat, ha de motivar-ne la discrepància.
12.4 El Premi pot ser declarat desert en una o en ambdues modalitats si cap de les memòries presentades obté una puntuació mínima de 50 punts.
L'òrgan competent per a la tramitació i la gestió de les sol·licituds ha de comprovar d'ofici les dades i el compliment dels requisits següents:
b) En el cas de persones jurídiques, les dades relatives a la personalitat jurídica, a la capacitat d'obrar i al document d'identificació fiscal del centre, inscrites en els registres corresponents.
c) En el cas de fundacions, el compliment del deure de presentació dels comptes anuals davant el Protectorat i l'adaptació dels seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
En el cas que l'òrgan competent per a la tramitació i la gestió de les sol·licituds, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir al centre educatiu perquè aporti la documentació escaient dins el termini de 10 dies hàbils.
12.6 L'òrgan competent per a la tramitació i la gestió de les sol·licituds pot demanar als centres educatius sol·licitants que aportin la documentació complementària que consideri necessària per acreditar les dades que figuren a la sol·licitud.
13.1 L'incompliment dels requisits no esmenables establerts en aquestes bases o del termini de presentació de sol·licituds que la convocatòria corresponent estableixi comporta la inadmissió de la sol·licitud.
13.2 La manca de presentació o la manca d'esmena dels requisits esmenables, dins el termini de 10 dies hàbils concedits en el requeriment previ, comporta tenir per desistit el centre sol·licitant un cop dictada la resolució que així ho declari.
13.3 Sens perjudici d'allò esmentat anteriorment, qualsevol centre sol·licitant pot desistir per escrit de la seva sol·licitud, abans de la concessió, i l'òrgan competent per a la tramitació i la gestió de les sol·licituds ho ha d'acceptar.
13.4 Prèviament a la concessió del Premi, l'òrgan competent per a la tramitació i la gestió de les sol·licituds ha de resoldre sobre la inadmissió de les sol·licituds o el desistiment del centre sol·licitant, i ha de notificar la resolució d'inadmissió o desistiment al centre educatiu mitjançant la publicació en el Tauler electrònic de l'Administració de la Generalitat de Catalunya [URL].
14.1 La persona titular de la direcció general competent en matèria de participació ciutadana resoldrà el procediment de concessió del Premi, a proposta de l'òrgan competent per a la tramitació i gestió de les sol·licituds, en el termini màxim de quatre mesos a comptar de la data de finalització del termini per presentar les sol·licituds establert en la convocatòria corresponent.
14.2 La resolució del procediment del Premi, degudament motivada, es notifica als centres interessats mitjançant la publicació al Tauler electrònic de l'Administració de la Generalitat de Catalunya [URL].
14.3 Contra la resolució de concessió o denegació del Premi, que no posa fi a la via administrativa, es podrà interposar recurs d'alçada davant el mateix òrgan que l'ha dictada o davant el competent per resoldre'l, en el termini d'un mes a comptar de l'endemà de la data de la publicació al Tauler electrònic de l'Administració, d'acord amb l'article 122.1 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
14.4 Sens perjudici de l'obligació d'emetre resolució, transcorregut el termini esmentat sense que s'hagi dictat i notificat o publicat la resolució expressa, les sol·licituds s'entenen desestimades i, en conseqüència, denegat el premi, d'acord amb el que preveu l'article 54.2.e) de la Llei 26/2010 esmentada.
Presentació de documentació addicional del centre guardonat
15.1 En el cas de resultar beneficiari, el centre educatiu sol·licitant haurà de presentar l'imprès de sol·licitud de transferència bancària per a pagaments de la Tresoreria de la Generalitat de Catalunya original i degudament emplenat amb la signatura i el segell de l'entitat bancària i de la persona representant del centre educatiu sol·licitant, dins el termini de 10 dies hàbils a comptar des de l'endemà de la publicació de la concessió del Premi.
No cal aportar el document indicat en el cas que el centre sol·licitant l'hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentat i el procediment a què feia referència.
Si l'òrgan competent per a la tramitació i la gestió de les sol·licituds, per causes alienes a la seva actuació, no pot aconseguir el document, ha de requerir al centre d'educació beneficiari perquè l'aporti en el termini de 10 dies hàbils.
16.1 La concessió del Premi comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte premiat, de manera no exclusiva i per un període de deu anys, concretament els drets de reproducció, distribució, comunicació pública i transformació, per a finalitats no lucratives, que pot exercir en concurrència amb el centre educatiu guanyador.
Sens perjudici d'això, d'acord amb el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, regularitzant, aclarint i harmonitzant les disposicions legals vigents sobre la matèria, s'hi ha de fer constar l'autoria dels treballs que integren l'obra.
16.2 Els centres premiats podran fer ús del reconeixement obtingut respectant la imatge institucional de l'Administració de la Generalitat de Catalunya.
Es donarà publicitat de la resolució de la convocatòria i de tots els actes del procediment administratiu relacionats amb el premi objecte d'aquestes bases a través del lloc web del departament competent en matèria de participació ciutadana [URL].
Es donarà publicitat del premi concedit a través del Tauler electrònic de l'Administració de la Generalitat de Catalunya [URL], accessible des de la Seu electrònica [URL], i del Portal de la transparència, de conformitat amb l'establert a la Llei 19/2014, del 29 de desembre, de transparència, accés a la informació pública i bon govern, i al text refós de la Llei de finances públiques de Catalunya.
18.1 El pagament del Premi s'efectuarà mitjançant transferència bancària al compte corrent que els centres educatius premiats hagin indicat amb aquesta finalitat.
18.2 L'obligació de pagament del Premi es tramita un cop se n'ha publicat la concessió al Tauler electrònic.
Obligacions dels centres beneficiaris
Els centres beneficiaris han de complir les obligacions següents:
a) Proporcionar en tot moment la informació que els sigui demanada respecte del Premi concedit i sotmetre's a les actuacions de comprovació i control de l'òrgan competent per a la tramitació i gestió de les sol·licituds, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
b) Incloure l'expressió "Amb el suport de la Direcció General de Participació Ciutadana i Processos Electorals" i el logotip del Departament d'Acció Exterior, Relacions Institucionals i Transparència, publicat a la pàgina web http://www.gencat.cat/piv/descarregues/01_03_descarregues.html del Programa d'identificació visual (PIV) corporatiu, en els elements informatius i de difusió de l'activitat objecte del Premi, si es duen a terme després de la concessió.
c) Comunicar a l'òrgan competent per a la tramitació i gestió de les sol·licituds les subvencions, els ajuts, els ingressos o els recursos que financin l'activitat premiada, obtinguts o demanats a altres administracions o entitats públiques o privades, nacionals o internacionals, amb posterioritat a la presentació de la sol·licitud.
d) Complir amb les obligacions previstes en l'article 14 de la Llei general de subvencions, així com els articles 90 bis i 92 bis del text refós de la Llei de finances públiques de Catalunya.
20.1 D'acord amb la Llei orgànica 3/2018, de 5 de desembre, de protecció de dades personals i garantia dels drets digitals, i el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, les dades de caràcter personal dels centres educatius seran tractades amb la finalitat exclusiva de gestionar i tramitar la convocatòria corresponent del Premi, d'acord amb els principis de seguretat i confidencialitat que la normativa sobre protecció de dades estableix.
La base jurídica del tractament es fonamenta en l'article 6.1.e del Reglament (UE) 2016/679, quant a l'exercici de poders públics conferits al responsable del tractament, d'acord amb la Llei general de subvencions i el text refós de la Llei de finances públiques de Catalunya.
Les persones físiques interessades tenen dret a accedir a les dades, rectificar-les, suprimir-les, oposar-se al tractament i sol·licitar la limitació (consulteu informació addicional al web del Departament d'Acció Exterior, Relacions Institucionals i Transparència: exteriors.gencat.cat).
20.2 D'altra banda, respecte del tractament de dades de caràcter personal que poden derivar del desenvolupament de les accions previstes del Premi, els centres educatius han de complir amb la normativa corresponent, tot adoptant i implementant les mesures de seguretat previstes per a la protecció de dades de caràcter personal.
En tot el que no es reguli expressament en aquestes bases, s'aplicaran les previsions del capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; els preceptes bàsics de la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; la Llei 39/2015, d'1 d'octubre, del procediment administratiu comú de les administracions públiques; la Llei 26/2010, del 3 d'agost, de règim jurídic i de procediment de les administracions públiques de Catalunya; l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per Acord GOV/110/2014, de 22 de juliol, i tot allò que disposi la Llei de pressupostos de la Generalitat de Catalunya que sigui aplicable a l'exercici corresponent, així com la resta de normativa administrativa aplicable.